নয়াদিল্লি, ২৭ ফেব্রুয়ারী- অসহিষ্ণুতার প্রশ্নে তৃণমূল সাংসদ সুগত বসু এর আগে সংসদের ভিতরে তাত্ত্বিক মোড়কে সমালোচনা করেছিলেন মোদী সরকারের। আর আজ চাঁছাছোলা ভাষায় সাম্প্রদায়িকতা এবং জাতীয়বাদ নিয়ে প্রধানমন্ত্রী নরেন্দ্র মোদীকে আক্রমণ করলেন সুলতান আহমেদ। রাষ্ট্রপতির বক্তৃতা নিয়ে বিতর্কে তাঁর সুর আজ এতটাই চড়ায় পৌঁছয় যে সরকারি বেঞ্চ থেকে দু-দু’বার প্রতিবাদ জানান কেন্দ্রীয় স্বরাষ্ট্রমন্ত্রী রাজনাথ সিংহ এবং দক্ষতা উন্নয়ন বিষয়ক মন্ত্রী রাজীবপ্রতাপ রুডি। সুলতানকে সতর্ক করে দিয়ে রুডি বলেন, ‘‘ভুলে যাবেন না, আপনি দেশের প্রধানমন্ত্রীর সম্পর্কে কথা বলছেন!’’